Broj: 711-I-721-P-58/22-07-19

Zagreb, 4. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 143/21, u daljnjem tekstu ZSSI), **u predmetu obveznika Ivice Butorca**, **člana Uprave trgovačkog društva Brijuni Rivijera d.o.o.** pokrenutom Odlukom Povjerenstva broj: 711-I-152-P-58/22-02-19 od 27. siječnja 2022.g., na 162. sjednici održanoj 4. ožujka 2022.g., donosi sljedeću

**ODLUKU**

1. **Istovremenim obnašanjem dužnosti člana Uprave trgovačkog društva Brijuni Rivijera d.o.o. i dužnosti člana Županijske skupštine Istarske županije, kao druge javne dužnosti, u razdoblju od 23. lipnja 2021. do dana donošenja ove Odluke, obveznik Ivica Butorac, počinio je povredu članka 17. stavka 1. ZSSI-a.**
2. **Istovremenim obnašanjem dužnosti člana Uprave trgovačkog društva Brijuni Rivijera d.o.o. i primanjem novčane naknade za obavljanje poslova člana Upravnog vijeća Instituta za poljoprivredu i turizam, ustanove od posebnog državnog interesa, u razdoblju od 26. lipnja 2021.g. do dana donošenja ove Odluke, obveznik Ivica Butorac, počinio je povredu članka 18. stavka 2. ZSSI-a.**
3. **Za povredu ZSSI, opisanu pod točkama I. i II. ove izreke, obvezniku se izriče novčana sankcija iz članka 48. stavka 1. podstavka 2. ZSSI-a u ukupnom iznosu od 4.000,00 kn.**
4. **Upućuje se obveznik da razriješi nastale situacije iz točke I . i II. izreke, jer će u suprotnom Povjerenstvo odlučivati o postojanju pretpostavki za pokretanje novog postupka zbog moguće povrede članka 17. stavka 1. i 18. stavka 2. ZSSI-a za razdoblje od dana donošenja ove odluke.**

Obrazloženje

Povjerenstvo je na 156. sjednici, održanoj 27. siječnja 2022.g., na osobni zahtjev obveznika pokrenulo postupak za odlučivanje o sukobu interesa protiv Ivice Butorca, direktora trgovačkog društva Brijuni Rivijera d.o.o. zbog moguće povrede članka 17. stavka 1. i članka 18. stavka 2. ZSSI-a koje povrede proizlaze proizlazi iz istovremenog obnašanja navedene dužnosti i obnašanja druge javne dužnosti člana Županijske skupštine Istarske županije kao i primanja novčane naknade za obavljanje poslova člana Upravnog vijeća Instituta za poljoprivredu i turizam, ustanove od posebnog državnog interesa.

Člankom 3. stavkom 1. podstavkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu odredbi navedenog Zakona.

Povjerenstvo ističe kako je i odredbama ranije važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11) člankom 3. stavkom 1. podstavkom 37. bilo propisano kako su predsjednici i članovi uprava trgovačkih društava u većinskom državnom vlasništvu dužnosnici u smislu tog Zakona.

Uvidom u sudski registar Trgovačkog suda u Pazinu, pod brojem MBS: 040199107, upisano je trgovačko društvo Brijuni Rivijera d.o.o. sa sjedištem u Puli, Marulićeva 1. Kao osnivači navedenog trgovačkog društva upisani su Republika Hrvatska i Istarska županija, a kao osoba ovlaštena za zastupanje Ivica Butorac, član uprave koji društvo zastupa samostalno i pojedinačno.

Nadalje, uvidom u Registar pravnih osoba koje ustrojava i vodi Povjerenstvo utvrđeno je da je trgovačko društvo Brijuni Rivijera d.o.o. u većinskom vlasništvu Republike Hrvatske, a što proizlazi i iz podataka navedenih na službenim internetskim stranicama navedenog trgovačkog društva, gdje se u rubrici „Struktura vlasništva i upravljanja“ navodi da su osnivači društva Republika Hrvatska (67% udjela u ukupnom temeljnom kapitalu) i Istarska županija (33% udjela u ukupnom temeljnom kapitalu).

Uvidom u registar obveznika koje ustrojava i vodi Povjerenstvo. utvrđeno je da Ivica Butorac obnaša dužnost člana Uprave trgovačkog društva Brijuni Rivijera d.o.o. od 23. lipnja 2021.g. slijedom čega je isti obveznik ZSSI-a te je bio dužnosnik i u smislu odredbi ZSSI/11-a.

Nadalje, uvidom u registar ustanova i izvanproračunskih fondova od posebnog interesa, koje ustrojava i vodi Povjerenstvo, utvrđeno je da je Institut za poljoprivredu i turizam sa sjedištem u Poreču ustanova od posebnog državnog interesa temeljem Odluke o popisu pravnih osoba od posebnog državnog interesa od 15.12.2010., („Narodne novine“ broj 144/10)., Odluke o izmjenama i dopunama Odluke o popisu pravnih osoba od posebnog državnog interesa od 31.1.2014 („Narodne novine“, broj 16/14)., Odluke o izmjenama i dopunama Odluke o popisu pravnih osoba do posebnog interesa od 15.5.2015. („Narodne novine“, broj 55/15) i Odluke o dopuni Odluke o popisu pravnih osoba od posebnog državnog interesa od 25.9.2015 („Narodne novine“, broj 105/15).

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi ovoga Zakona. Sukladno članku 41. stavku 4. ZSSI-a Povjerenstvo obvezno pokreće postupak iz svoje nadležnosti na osobni zahtjev obveznika.

Povjerenstvo je nakon pokretanja postupka u svrhu utvrđivanja okolnosti koje predstavljaju povredu odredbi ZSSI-a od nadležnih tijela prikupilo potrebne podatke i dokumentaciju.

Povjerenstvo je dopisom od 11. veljače 2022.g. od Županijske skupštine Istarske županije zatražilo podatke je li Ivica Butorac član Županijske skupštine Istarske županije te prima li novčanu naknadu za svoje članstvo u Skupštini.

Istarska županija, Stručna služba Skupštine- Segretaria dell'Assemblea, odgovorila je na traženje Povjerenstva dopisom od 21. veljače 2022.g., KLASA: 024-01/22-10/02, URBROJ: 2163-01/2-22-02, navodeći da je Ivica Butorac vijećnik Skupštine Istarske županije u dva mandata i to: u mandatu od 17. lipnja 2013. godine do 20. travnja 2017. godine te u mandatu od 17. lipnja 2021. godine do danas. Nadalje, navodi se da članovi predstavničkih tijela za vrijeme obnašanja dužnosti primaju naknadu propisanu Odlukom o naknadama članovima Skupštine Istarske županije („Službene novine Istarske županije, br. 13/01, 15/14 i 6/21.) te da je iz registra Trgovačkog suda u Pazinu vidljivo da je Odluka o imenovanju uprave društva BRIJUNI RIVJERA d.o.o. Pula donesena dana 23.06.2021. godine. Isto tako navodi se da je trgovačko društvo BRIJUNI RIVJERA d.o.o. za hotelijerstvo, poslovno savjetovanje i upravljačke djelatnosti u vlasništvu Republike Hrvatske u 67% i Istarske županije 33%.

Županija u svojem dopisu navodi da se vijećnik dana 12. srpnja 2021. godine obratio Stručnoj službi Skupštine s e-mailom kojim je zatražio provjeru može li obnašati novu dužnost i biti član predstavničkog tijela jedinice područne (regionalne) samouprave. Na upit vijećnika je odgovoreno 14. srpnja 2021. godine. Navodi se da je odredbom članka 78. st. 1. alineja 35. Zakona o lokalnim izborima („Narodne novine", broj 144/12, 121/16, 98/19, 42/20, 144/20 i 37/21.) propisano da vijećnik ne može biti: član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela te ravnatelj ustanove ili druge neprofitne pravne osobe kojoj je jedinica osnivač. Ističe se da Istarska županija ima 33% vlasništva u jednom poslovnom udjelu, a Republika Hrvatska 66% u jednom poslovnom udjelu u trgovačkom društvu BRIJUNI RIVJERA d.o.o Pula te da zakonodavac nije propisao da su članstvo u predstavničkom tijelu i novu dužnost na koju je imenovan Ivica Butorac nespojive dužnosti, a Istarska županija nema niti većinsko vlasništvo, niti jedan od dva poslovna udjela nije većinski udio Istarske županije.

Nadalje, navodi se da vijećnik Ivica Butorac uredno izvršava vijećničke dužnosti, te da je od konstituiranja predstavničkog tijela sudjelovao na svim sjednicama Skupštine Istarske županije, i to dana 17. lipnja 2021., 9. rujna 2021., 25. rujna 2021., 13. listopada 2021., 23. studenog 2021. godine i 16. prosinca 2021. godine. Također je sudjelovao u rada Odbora za prostorno uređenje i zaštitu okoliša u koji je imenovan, koji je održan online dana 9. prosinca 2021. godine. Sve sjednice održavane su uz pridržavanje epidemioloških mjera. Također se navodi da su dana 21. siječnja 2022. godine iz Stručne službe Skupštine pozvani svi vijećnici da provjere imaju li eventualno status dužnosnika, zbog čega ne bi mogla primati naknadu te je nakon te obavijesti vijećnik Ivica Butorac od Stručne službe Skupštine pismeno i usmeno zatražio tumačenje odredbi ZSSI-a.

Međutim, naglašava se da Istarska županija, odnosno pročelnik Stručne službe Skupštine nisu ovlašteni tumačiti odredbe ZSSI-a, niti mogu zatražiti tumačenje od Povjerenstva, jer su to ovlašteni tražiti samo dužnosnici, na što je Istarska županija upozorena prilikom obraćanja Povjerenstvu te da je vijećnik upućen da zatraži mišljenje Povjerenstva. Iznosi se da je vijećnik 24. siječnja 2022. godine obavijestio Stručnu službu Skupštine kako je zatražio mišljenje Povjerenstva te da je potom Stručna služba obavijestila Upravni odjel za proračun i financije Istarske županije da se obustavi isplata naknada vijećnicima, dok se ne utvrdi tko od vijećnika ima pravo na nju. U dopisu se navodi da je 11. veljače 2022. obavješten navedeni Upravni odjel o tome koji vijećnici ne mogu primati naknade, dok je u odnosu na vijećnika Ivice Butorca smatrano da do mišljenja Povjerenstva treba obustaviti isplatu naknade. Županija navodi da su sve isplate vršene prema specifikaciji koju dostavljaju temeljem obavijesti o prisutnosti vijećnika na sjednicama Skupštine u protekloj godini.

Navodi se kako se u isplatama sadržane naknade koje vijećnici ostvaruju mjesečno u iznosu od 300,00 kn, zatim naknade po prisustvu na sjednici od 700,00 kn te naknade putnih troškova za dolazak na sjednicu Skupštine, kao i da je na ukupan iznos obračunat porez te prirez, što je sadržano u specifikaciji primanja. Županija navodi i da vijećnik Ivica Butorac putuje iz Pule u Pazin za sudjelovanje na sjednici Skupštine i radnih tijela, osim ako se radna tijela ne održavaju online, kada nema putnog troška niti prava na isplatu te da su održavane i sjednice međustranačkog kolegija na kojima je vijećnik sudjelovao kao predstavnik Kluba Hrvatske demokratske zajednice (u daljnjem tekstu: HDZ) te sjednice Kluba vijećnika HDZ-a, ali da za to vijećnik nije primao niti naknadu putnog troška niti bilo kakvu drugu naknadu. Zaključno se navodi da u 2022. godini nisu održavane sjednice Skupštine, niti isplaćene naknade vijećnicima.

U prilogu navedenog očitovanja Stručna služba Istarske županije dostavila je i Rješenje o verifikaciji mandata vijećnika od 17. lipnja 2013.g., Konačne rezultate izbora članova Županijske skupštine od 16. svibnja 2021.g., Rješenje o verifikaciji mandata vijećnika od 17. lipnja 2021.g., Odluku o naknadama članovima Skupštine istarske županije („Službene novine IŽ, br. 13/21,6/21, i 8/14), Izvod iz registra Trgovačkog suda u Pazinu za trgovačko društvo BRIJUNI RIVJERA d.o.o. Pula,, Izvod iz knjige poslovnih udjela od 27. svibnja 2015. godine, Obraćanje vijećnika Ivice Butorac e-mailom i odgovor na upit sa izvodom iz Zakona o lokalnim izborima, e-mail poruke pročelnice stručnoj suradnici za obračun plaća i drugih primanja u Upravnom odjelu za proračun i financije Istarske županije i njezin odgovor, e- mail prepisku između Stručne službe i obveznika Ivice Butorca, e-mail poruke pročelnice službenici koja privremeno obnaša dužnost pročelnice Upravnog odjela za proračun i financije te Specifikaciju uplata naknada, putnih troškova i poreza za obveznika Ivicu Butorca.

Uvidom u dostavljenu dokumentaciju Povjerenstvo je utvrdilo da je obveznik Ivica Butorac izabran za člana Županijske skupštine Istarske županije 22. svibnja 2021.g. te je njegov mandat verificiran Rješenjem Skupštine KLASA: 013-04/21-01/01, URBROJ: 2163/1-01/3-21-01 dana 17. lipnja 2021.g. Nadalje, iz dostavljene specifikacije naknada utvrđeno je da su obvezniku Ivici Butorcu isplaćivane novčane naknade kao članu predstavničkog tijela Istarske županije i to; 14. srpnja 2021.g. u iznosu od 1.056,00 kuna, 13. kolovoza 2021.g. i 15. rujna 2021.g. u pojedinačnom iznosu od 300,00 kuna, 27. rujna 2021.g. u iznosu od 915,00 kuna, 15. listopada 2021.g. u iznosu od 300,00 kuna, 03. studenog 2021.g. u iznosu od 915,00 kuna, 15. studenog 2021.g. u iznosu od 300,00 kuna, 15. i 22. prosinca 2021.g. u pojedinačnom iznosu od 1.215,00 kuna, 27. prosinca 2021.g. u iznosu od 915,00 kuna i 14. siječnja 2022.g. u iznosu od 300,00 kuna što ukupno iznosi 7.736, 00 kuna.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Povjerenstvo ističe kako je navedena zabrana bila propisana odredbom ZSSI/11-a i to člankom 13. stavkom 1. kojim je bilo propisano da za vrijeme obnašanja dužnosti na koju je izabran odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Vezano za odredbe članka 17. stavka 1. ZSSI-a Povjerenstvo obrazlaže da je člankom 3. stavcima 1. i 2. ZSSI-a propisano tko su obveznici u smislu toga Zakona.

Međutim, Povjerenstvo ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti širi od kruga dužnosnika definiranog ZSSI-om. Druga javna dužnost iz članaka 17. stavka 1. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI-a.

Tako su članovi predstavničkih tijela jedinica područne (regionalne) samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao obveznike. Povjerenstvo stoga tumači da obnašanje dužnosti člana skupštine Istarske županije nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI-a.

Povjerenstvo nadalje obrazlaže da Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, kao ni odredbama Zakona o upravljanju državnom imovinom („Narodne novine“ broj 52/18.) kojim se uređuju načela i dokumenti upravljanja državnom imovinom pa tako i trgovačkog društva Brijuni Rivijera d.o.o., nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz obnašanja navedene dužnosti obnašati i drugu javnu dužnost, konkretno dužnost predstavničkog tijela jedinice područne (regionalne) samouprave.

S obzirom na navedeno, ne postoji odredba Zakona koji se odnosi na članove uprava trgovačkih društava u većinskom državnom vlasništvu, pa tako ni na članove Uprave trgovačkog društva Brijuni Rivijera d.o.o., a iz koje bi proizlazilo pravo članova uprave navedenih trgovačkih društava na istovremeno obnašanje druge javne dužnosti.

Slijedom navedenog, u konkretnom slučaju nije ispunjena iznimka propisana člankom 17. stavkom 1. ZSSI-a koja dopušta obnašanje druge javne dužnosti ako je „zakonom drugačije propisano“ te je stoga istovremeno obnašanje dužnosti člana Uprave trgovačkog društva Brijuni Rivijera d.o.o. i člana Županijske skupštine Istarske županije u razdoblju od 23. lipnja 2021., kada je obveznik imenovan članom uprave trgovačkog društva Brijuni Rivijera d.o.o., do dana donošenja ove Odluke protivno zabrani iz članka 17. stavka 1. ZSSI-a.

Slijedom navedenog, odlučeno je kao u točki I. izreke ove Odluke.

Nadalje, Povjerenstvo je dopisom od 11. veljače 2022.g. od Instituta za poljoprivredu i turizam zatražilo podatke je li obveznik Ivica Butorac član Upravnog vijeća Instituta te prima li za poslove člana vijeća novčanu naknadu, u kojem iznosu i od kada.

Institut za poljoprivredu i turizam odgovorio je na traženje Povjerenstva dopisom od dana 18. veljače 2022.g URBROJ: 0147-22-155 navodeći da je Ivica Butorac član Upravnog vijeća Instituta za poljoprivredu i turizam te da za navedeno prima novčanu naknadu. U prilog svom očitovanju Institut dostavlja i Odluku Ministarstva znanosti i obrazovanja od 22. veljače 2022. godine, KLASA: 640-01/18-03/00020, URBROJ: 533-03-21-0004, Ugovor o djelu potpisan između Instituta za poljoprivredu i turizam i gospodina Ivice Butorca dana 12. ožujka 2021. godine, URBROJ: 0147-21-150 te Odluku Ministarstva znanosti, obrazovanja i sporta o visini i načinu isplate naknade za rad u vijećima, savjetima, povjerenstvima, radnim skupinama i drugim sličnim tijelima od 17. srpnja 2014. godine, KLASA: 121-12/11-01/00001, URBROJ: 533-01-14-0007 kao i potvrdu o isplaćenom primitku, dohotku, uplaćenom doprinosu, porezu i prirezu u 2021. godini za obveznika Ivicu Butorca.

Uvidom u dostavljenu dokumentaciju Povjerenstvo je utvrdilo da je Ivica Butorac imenovan za člana Upravnog vijeća Instituta za poljoprivredu i turizam dana 22. veljače 2021.g. na mandat od četiri godine. Iz dostavljenog Ugovora o djelu sklopljenog 12. ožujka 2021.g. razvidno je da obveznik Ivica Butorac za poslove člana Upravnog vijeća Instituta ima pravo na mjesečnu naknadu u iznosu od 500, 00 kuna neto. Iz dostavljene potvrde o isplaćenom primitku, dohotku, uplaćenom doprinosu, porezu i prirezu u 2021. godini za obveznika Ivicu Butorca, utvrđeno je da je isti za poslove člana Upravnog vijeća primio iznos od 5. 125,02 kune, od čega je nakon izbora na dužnost člana Uprave trgovačkog društva Brijuni Rivijera primio iznos od 3.500,00 kuna.

Člankom 18. stavkom 1. ZSSI-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova, dok je stavkom 2. navedenog članka Zakona iznimno dopušteno da obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Povjerenstvo ističe kako je navedena iznimka bila propisana i ZSSI/11-jem i to člankom 14. stavkom 2. na način da su dužnosnici, sada obveznici, iznimno mogli biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom bilo je propisano da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Povjerenstvo ističe kako je obveznik primanjem novčane naknade za obavljanje funkcije člana Upravnog vijeća Instituta za poljoprivredu i turizam, ustanove od posebnog državnog interesa od 23. lipnja 2021.g. do dana donošenja ove Odluke povrijedio odredbu članka 18. stavka 2. ZSSI-a.

Stoga je Povjerenstvo odlučilo kao što je navedeno u točki II. izreke ove Odluke.

Člankom 48. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 17. i 18. ZSSI-a Povjerenstvo može izreći sankciju opomene ili novčanu sankciju. Povjerenstvo novčanu sankciju izriče u iznosu od 4.000,00 do 40.000,00 kuna vodeći računa o težini i posljedicama povrede Zakona. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost obveznika.

Kao okolnost koja upućuje na nužnost izricanja novčane sankcije obvezniku, kao teže vrste sankcije, Povjerenstvo je ocijenilo činjenicu da je obveznik svojim postupanjem počinio dvije povrede ZSSI-a, odnosno da je povrijedio odredbe članka 17. stavka 1. i članka 18. stavka 2. ZSSI-a te je za obnašanje funkcije člana Županijske skupštine Istarske županije primao novčanu naknadu.

Kao okolnost koja ublažava težinu povrede ZSSI-a i opravdava izricanje niže sankcije unutar Zakonom propisanog okvira, Povjerenstvo je ocijenilo činjenicu da je povrede trajala relativno kratko vremensko razdoblje te da je obveznik sam zatražio ispitivanje okolnosti u kontekstu utvrđivanja moguće zakonske povrede, kao i manji iznos koristi stečen primanjem nedopuštenih naknada.

Povjerenstvo je stoga odlučilo kao što je navedeno u točki III. izreke ove Odluke.

Obveznik je dužan platiti novčanu sankciju u roku petnaest (15) dana od dana dostave odluke. Plaćanje se vrši u korist državnog proračuna Republike Hrvatske, IBAN HR1210010051863000160, model plaćanja: HR86, poziv na broj: 6190-OIB obveznika-05822, s naznakom „novčana sankcija po odluci Povjerenstva“

Ukoliko obveznik ne plati novčanu kaznu u roku od 15 dana od dana primitka ove odluke, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

 Povjerenstvo upućuje obveznika da razriješi nastalu situaciju istodobnog obnašanja dužnosti člana Uprave trgovačkog društva Brijuni Rivijera d.o.o. i obavljanja funkcije člana Županijske skupštine Istarske županije kao i primanja naknade za obavljanje poslova člana Upravnog vijeća Instituta za poljoprivredu i turizam, jer će u suprotnom Povjerenstvo odlučivati o postojanju pretpostavki za pokretanje novog postupka zbog moguće povrede članka 17. stavka 1. i 18. stavka 2. ZSSI-a za razdoblje koje nije obuhvaćeno izrekom ove odluke, odnosno od dana njezina donošenja.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivica Butorac, osobnom dostavom

3. Objava na internetskoj stranici Povjerenstva

4. Pismohrana